CELEX: 32021D1111(01)
Language: bg
Date: 2021-10-27 00:00:00
Title: Решение на Комисията от 27 октомври 2021 година за създаване на експертната група „Платформа за хората с увреждания“ 2021/C 457 I/01

11.11.2021   
               
               
                  BG
               
               
                  Официален вестник на Европейския съюз
               
               
                  CI 457/1
               
            
         РЕШЕНИЕ НА КОМИСИЯТА
         от 27 октомври 2021 година
         за създаване на експертната група „Платформа за хората с увреждания“
         (2021/C 457 I/01)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като има предвид, че:
         
                     (1)
                  
                  
                     В съответствие с член 10 от Договора за функционирането на Европейския съюз при определянето и осъществяването на своите политики и дейности Съюзът се стреми да се бори с дискриминацията, включително дискриминацията, основана на увреждане. В член 19 от ДФЕС се предвижда, че Съветът може с единодушие, в съответствие със специална законодателна процедура и след одобрение от Европейския парламент, да приема необходимите мерки за борба с дискриминацията, основана на пола, расата или етническия произход, религията или убежденията, наличието на физическо или умствено увреждане, възрастта или сексуалната ориентация.
                  
               
                     (2)
                  
                  
                     Конвенцията на Организацията на обединените нации за правата на хората с увреждания („Конвенцията“) (1) влезе в сила за Съюза на 23 януари 2011 г. и има задължителна сила за институциите на Съюза и за неговите държави членки според съответните им области на компетентност.
                  
               
                     (3)
                  
                  
                     В съответствие със Съобщението на Комисията „Съюз на равенство: Стратегия за правата на хората с увреждания за периода 2021—2030 г. („Стратегията за правата на хората с увреждания“) (2), Комисията трябва да използва експертния опит на специалисти, заседаващи в консултативен орган, който ще се нарича „Платформа за хората с увреждания“.
                  
               
                     (4)
                  
                  
                     Поради това е необходимо да се учреди експертна група по въпросите на хората с увреждания и да се определят задачите и структурата ѝ в съответствие с Решение С(2016) 3301 (3) на Комисията („хоризонталните правила“).
                  
               
                     (5)
                  
                  
                     Платформата за хората с увреждания следва да спомогне да се улесни сътрудничеството между Комисията и държавите членки при изпълнението на Стратегията за правата на хората с увреждания и на Конвенцията при пълно зачитане на съответните им компетенции. Тя следва да бъде форум за обсъждане на важните развития в политиката за хората с увреждания, включвайки обмен на добри практики и отразяване на многообразието на хората с увреждания.
                  
               
                     (6)
                  
                  
                     Платформата за хората с увреждания следва да бъде съставена от представители на високо равнище на установените в рамките на националните администрации координационни звена по въпросите, свързани с прилагането на Конвенцията. Експерти от организации на гражданското общество на равнище ЕС, представляващи хората с увреждания, от други релевантни организации на гражданското общество, както и от доставчици на услуги за хора с увреждания, също следва да участват в работата на Платформата за хората с увреждания.
                  
               
                     (7)
                  
                  
                     Следва да бъдат предвидени правила относно оповестяването на информация от страна на членовете на Платформата за хората с увреждания.
                  
               
                     (8)
                  
                  
                     Личните данни следва да се обработват в съответствие с Регламент (ЕС) 2018/1725 на Европейския парламент и на Съвета (4).
                  
               РЕШИ:
         
            Член 1
            Предмет
            Създава се експертна група по въпросите на хората с увреждания, наречена „Платформа за хората с увреждания“ („Платформата“).
         
         
            Член 2
            Задачи (5)
            
            Задачите на Платформата са:
            
                        а)
                     
                     
                        да подкрепя изпълнението на Стратегията за правата на хората с увреждания, както и на националните стратегии, планове или политики за хората с увреждания;
                     
                  
                        б)
                     
                     
                        да улеснява сътрудничеството между Комисията и държавите членки по въпроси, свързани с прилагането на Конвенцията;
                     
                  
                        в)
                     
                     
                        да съдейства на Комисията при изготвянето на политически инициативи или законодателни предложения, свързани с хората с увреждания;
                     
                  
                        г)
                     
                     
                        да служи за сътрудничество и координация между Комисията и държавите членки и заинтересованите страни по въпроси, свързани с прилагането на законодателството, програмите и политиките на Съюза, свързани с хората с увреждания;
                     
                  
                        д)
                     
                     
                        да бъде средство за обмен на опит и добри практики по въпросите на хората с увреждания.
                     
                  
         
            Член 3
            Консултиране
            Комисията може да се консултира с Платформата по всеки въпрос, свързан с изготвянето на политики и законодателство на Съюза за изпълнение на Стратегията за правата на хората с увреждания и на Конвенцията.
         
         
            Член 4
            Членство
            
               1.   Членове са органите на държавите членки, определени като координационни звена за прилагането на Конвенцията, както и организациите на гражданското общество на равнище ЕС, представляващи хората с увреждания, други релевантни организации на гражданското общество, както и доставчиците на услуги за хора с увреждания.
            
            
               2.   Членовете определят своите представители (един представител на високо равнище и един заместник-представител) и отговарят за това техните представители да предоставят експертен опит на високо равнище.
            
            
               3.   Членуващите организации, които престанат да са в състояние да допринасят ефективно към разискванията на Платформата, които според генерална дирекция „Трудова заетост, социални въпроси и приобщаване“ на Комисията не отговарят на условията, определени в член 339 от Договора за функционирането на Европейския съюз, или които подадат оставка, престават да бъдат канени да участват в заседанията на Платформата и могат да бъдат заменени за оставащата част от мандата им.
            
         
         
            Член 5
            Процедура за подбор на членовете на Платформата
            
               1.   Органите на държавите членки се назначават с пряка покана.
            
            
               2.   Подборът на членовете на Платформата, посочени в член 4, параграф 1, се извършва чрез покана за представяне на кандидатури, която се публикува в Регистъра на експертните групи към Комисията и други подобни органи („Регистърът на експертните групи“). Поканата за представяне на кандидатури може да бъде публикувана и чрез други средства, включително на специални уебсайтове (6). В поканата за представяне на кандидатури се посочват ясно критериите за подбор, включително изискваните експертни знания и интересите, които ще бъдат представлявани във връзка с работата, която ще се изпълнява, а също и продължителността на мандата. Минималният срок за представянето на кандидатури е четири седмици.
            
            
               3.   Членовете на групата се назначават от генералния директор на ГД „Трудова заетост, социални въпроси и приобщаване“ измежду кандидати, компетентни в посочените в член 2 и член 3 области, които са отговорили на поканата за представяне на кандидатури. Те изпълняват задълженията си, докато бъдат заменени или до изтичането на мандата им. Мандатът им може да бъде подновяван.
            
            
               4.   За да бъдат назначени като членове, от организациите се изисква регистрация в Регистъра за прозрачност.
            
         
         
            Член 6
            Председател
            Платформата се председателства от представител на ГД „Трудова заетост, социални въпроси и приобщаване“.
         
         
            Член 7
            Функциониране
            
               1.   Платформата действа по искане на ГД „Трудова заетост, социални въпроси и приобщаване“ в съответствие с хоризонталните правила (7).
            
            
               2.   Заседанията на Платформата обикновено се провеждат в помещения на Комисията или онлайн.
            
            
               3.   Услугите на секретариат се осигуряват от ГД „Трудова заетост, социални въпроси и приобщаване“. Длъжностни лица на Комисията от други служби с интерес към работата на Платформата могат да участват в заседанията на Платформата и на нейните подгрупи.
            
            
               4.   Със съгласието на ГД „Трудова заетост, социални въпроси и приобщаване“ и с обикновено мнозинство на своите членове Платформата може да реши разискванията ѝ да бъдат публични.
            
            
               5.   Протоколът от обсъжданията по всяка точка от дневния ред и по изразените от Платформата становища е съдържателен и пълен. Той се изготвя от секретариата под отговорността на председателя.
            
            
               6.   Платформата приема с консенсус своите становища, препоръки или доклади. При гласуване резултатът се определя с обикновено мнозинство на членовете. Членовете, които са гласували против или са се въздържали, имат право към становищата, препоръките или докладите да бъде приложен документ, в който са обобщени мотивите за позицията им.
            
         
         
            Член 8
            Подгрупи
            
               1.   ГД „Трудова заетост, социални въпроси и приобщаване“ може да създава подгрупи за разглеждането на конкретни въпроси въз основа на задание, определено от ГД „Трудова заетост, социални въпроси и приобщаване“. Подгрупите извършват дейността си при спазване на хоризонталните правила и докладват за работата си на Платформата. Те се разпускат веднага след изпълнението на възложения им мандат.
            
            
               2.   Членовете на подгрупи, които не са членове на Платформата, се избират чрез публична покана за представяне на кандидатури в съответствие с член 5 и хоризонталните правила (8).
            
         
         
            Член 9
            Поканени експерти
            ГД „Трудова заетост, социални въпроси и приобщаване“ може да кани експерти със специфични експертни знания и опит по даден въпрос от дневния ред, които да вземат участие в работата на Платформата или подгрупите само по този въпрос.
         
         
            Член 10
            Наблюдатели
            
               1.   Физически лица, действащи в лично качество, организации на гражданското общество и публични субекти, различни от органите на държавите членки, включително от страните кандидатки и от Исландия, Лихтенщайн и Норвегия, могат да получат статут на наблюдатели, в съответствие с хоризонталните правила, чрез пряка покана.
            
            
               2.   Организациите и публичните субекти, определени за наблюдатели, излъчват свои представители.
            
            
               3.   Председателят може да разреши на наблюдателите и техните представители да участват в обсъжданията на Платформата и да предоставят експертен опит. Те обаче нямат право на глас и не участват във формулирането на препоръките или становищата на Платформата или на нейните подгрупи.
            
         
         
            Член 11
            Процедурен правилник
            По предложение на ГД „Трудова заетост, социални въпроси и приобщаване“ и със съгласието ѝ, както и в съответствие с хоризонталните правила (9), Платформата приема с обикновено мнозинство на членовете си свой процедурен правилник въз основа на стандартния процедурен правилник за експертните групи.
         
         
            Член 12
            Професионална тайна и работа с класифицирана информация
            Членовете на Платформата, техните представители и поканените експерти и наблюдателите са обвързани със задължението за опазване на професионална тайна, което по силата на Договорите и правилата за тяхното прилагане се прилага по отношение на всички членове на институциите и техните служители, а така също и с правилата на Комисията относно сигурността по отношение защитата на класифицираната информация на Съюза, предвидени в решения (ЕС, Евратом) 2015/443 (10) и 2015/444 на Комисията (11). Ако те не спазват тези задължения, Комисията може да предприеме съответните мерки.
         
         
            Член 13
            Прозрачност (12)
            
            
               1.   Платформата и нейните подгрупи се регистрират в Регистъра на експертните групи.
            
            
               2.   По отношение на състава на Платформата и на нейните подгрупи в Регистъра на експертните групи се публикуват следните данни:
               
                           —
                        
                        
                           имената на органите на държавите членки;
                        
                     
                           —
                        
                        
                           имената на членуващите организации;
                        
                     
                           —
                        
                        
                           името на наблюдателите, включително имената на органите на трети държави.
                        
                     
            
               3.   До всички съответни документи, включително дневния ред, протоколите и представените от участниците материали, се предоставя достъп или чрез публикуването им в Регистъра на експертните групи, или чрез връзка от Регистъра към специален уебсайт, на който тази информация може да бъде намерена. Достъпът до специалните уебсайтове не трябва да е обусловен от изискване за регистриране на ползвателите или от друг вид ограничение. По-специално дневният ред и други съответни свързани с работата документи се публикуват своевременно преди заседанието, а протоколите — своевременно след заседанието. Изключения от публикуването се предвиждат само в случаите, при които се смята, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 (13).
            
         
         
            Член 14
            Разходи във връзка със заседанията
            
               1.   Участниците в дейностите на Платформата и на нейните подгрупи не получават възнаграждение за услугите, които предоставят.
            
            
               2.   Пътните и дневните разходи на участниците в дейностите на Платформата и подгрупите ѝ се възстановяват от Комисията. Възстановяването се извършва в съответствие с действащите в Комисията разпоредби и в рамките на наличните бюджетни кредити, отпуснати на службите на Комисията по време на годишната процедура за разпределение на ресурсите.
            
         
         
            Член 15
            Приложимост
            Настоящото решение се прилага до 31 декември 2030 г.
         
         
            Съставено в Брюксел на 27 октомври 2021 година
            
               
                  За Комисията
               
               Helena DALLI
               
                  Член на Комисията
               
            
         
         
            (1)  ОВ L 23, 27.1.2010 г., стр. 35.
         
            (2)  COM(2021) 101 final.
         
            (3)  Решение C(2016) 3301 на Комисията от 30 май 2016 г. за установяване на хоризонтални правила относно създаването и функционирането на експертните групи на Комисията.
         
            (4)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (OB L 295, 21.11.2018 г., стр. 39).
         
            (5)  Този списък може да бъде адаптиран при необходимост в съответствие с хоризонталните правила.
         
            (6)  https://ec.europa.eu/social/main.jsp?catId=1137&langId=bg
         
            (7)  Вж. член 13, параграф 1 от хоризонталните правила.
         
            (8)  Вж. член 10 и член 14, параграф 2 от хоризонталните правила.
         
            (9)  Вж. член 17 от хоризонталните правила.
         
            (10)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
         
            (11)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).
         
            (12)  Физическите лица, които не желаят имената им да бъдат оповестявани, могат да подадат искане до компетентната генерална дирекция за дерогация от настоящото правило. Дерогация се предоставя, когато това е оправдано от убедителни законови основания във връзка с конкретното положение на физическото лице, по-специално когато разкриването на имената на експертите би могло да застраши тяхната сигурност или неприкосновеност.
         
            (13)  Тези изключения са предназначени да защитят обществената сигурност, военните въпроси, международните отношения, финансовата, паричната или икономическата политика, частния живот и личната неприкосновеност, търговските интереси, съдебните процедури и правни становища, инспекциите/разследванията/одитите и процеса на вземане на решения на институцията.